Eskom se finansiële hoof geskorsAnoj Singh. Foto: http://www.eskom.co.za/ Anoj Singh, Eskom se finansiële hoof, is geskors hangende ŉ dissiplinêre ondersoek ná bewerings dat hy voorkeurbehandeling aan bieërs vir steenkoolkontrakte gegee het. Eskom het Vrydag in ŉ verklaring gesê Singh sal “ŉ regverdige dissiplinêre proses gegun word”. Singh is in Julie vanjaar op spesiale verlof geplaas te midde van toenemende bewerings van onbehoorlike finansiële aktiwiteite deur die kragvoorsiener met maatskappye wat met die Gupta-familie verbind word. Gelekte e-posse beweer Singh het maatskappye wat deur die Gupta-familie en vriende van pres. Jacob Zuma beheer word, bevoordeel. Singh het na bewering oorsese reise van die Gupta-familie aanvaar nadat hy Eskom se omstrede kontrak met Tegeta Exploration onderteken het. Hy moes ook vrae beantwoord oor die betaling van honderde miljoene rand van Eskom na Trillian sonder enige duidelike voordeel. Lynne Brown, minister van openbare ondernemings, het die spesiale ondersoek-eenheid (SOE) versoek om die bewerings te ondersoek.